google/wiki40b huggingface dataset:
ערבית סיציליאנית

עַרְבִית סיציליאנית (איטלקית וסיציליאנית: Vespri siciliani) הוא כינויה של התקוממות עממית של העם בסיציליה נגד המלך הצרפתי שארל ד'אנז'ו (Charles d'Anjou), מלך נאפולי, אשר השתלט על סיציליה בעזרת האפיפיור בשנת 1266. השם ניתן בעקבות צלילי הפעמון הקוראים לקהל המתפללים לתפילת הערב (בנצרות), אשר בישרו על תחילת המרד לאחר שהצבא הצרפתי התעלל בתושבי סיציליה: אנס, שדד ורצח את תושביה.
המרד פרץ ב-30 במרץ 1282 בכנסיית רוח הקודש (Santo Spirito) ערב חג הפסחא מחוץ לעיר פלרמו. החל מ"צלצול הפעמונים" בכנסייה זו, נרצחו אלפי תושבים צרפתים במשך שישה שבועות. 
הסיבה לפרוץ ההתקוממות לא ברורה, אך על פי אחת ההשערות, של סטיבן ראנסימאן (Steven Runciman), כאשר תושבי סיציליה חגגו את הפסחא, קבוצה של פקידים צרפתים ביקשו להצטרף אליהם ושתו לשכרה. סמל בשם דרואה (Drouet) גרר אישה נשואה צעירה מהקהל והטריד אותה. בעלה תקף את הצרפתי בסכין והרגו. כאשר שאר הצרפתים קמו להגנתו, הקהל הסיציליאני הרג אותם. לפי האגדה, אמהּ של האישה החלה לזעוק "מיה פיא", בניב סיציליאני "הבת שלי", ומכאן מקור המונח "מאפיה".
על אירוע זה מבוססת אופרה בחמש מערכות של ג'וזפה ורדי, בשם "ערבית סיציליאנית".
דיוויזיית הוואפן פרשים אס אס ה-33

היסטוריה

הדיוויזיה הוקמה ב-27 בדצמבר 1944, על בסיס יחידות הפרשים של צבא הונגריה. כמפקד היחידה מונה לאסלו דיאק אשר החזיק בדרגת קולונל בצבא ההונגרי. בפועל, היחידה מעולם לא הגיעה לסדר גודל של דיוויזיה, והתקיימה על הנייר בלבד. היא לחמה במהלך המצור על בודפשט והושמדה במהלכו. המספר 33 הוענק לדיוויזיית שרלמאן, ודיאק הועבר לפקד על דיוויזיית ואפן גרנדיר אס אס ה-26.
אביטל שריפט

ביוגרפיה

את שירותה הצבאי החלה שריפט כעתודאית בחיל הים. סיימה בהצטיינות יתרה תואר ראשון (B.Sc.) בהנדסת חשמל בטכניון, במסגרת העתודה האקדמאית. בעלת תואר שני (M.Sc.) בהנדסת חשמל בטכניון. סיימה תואר דוקטור (Ph.D.) במחלקה למתמטיקה שימושית ומדעי המחשב במכון ויצמן למדע, במעבדה של פרופסור עדי שמיר (ממציא אלגוריתם ההצפנה של RSA). עבודתה זכתה לפרסומים אקדמיים בכנסים ובירחונים מדעיים.
שריפט החלה את דרכה בשוק העבודה בתל אביב ב-1991 באלתא מערכות, חטיבה וחברת בת של התעשייה האווירית, כמהנדסת המערכת הראשונה של מכ"ם "אורן ירוק", המהווה חלק ממערכת נשק חץ. על עבודתה זו זכתה ב-2003 בפרס ביטחון ישראל. עבדה כמהנדסת המערכת של מכ"מי "אורנים" ונגזרותיהם במשך שנים רבות. ב-2005 עמדה בראש מינהלת מערכות הגנה אווירית באלתא. 
ב-2010 מונתה שריפט לסגנית מנהל מפעל משגב, העוסק בפיתוח וייצור מערכות לגילוי, התרעה, איכון ועקיבה ליישומי יבשה וים. בנוסף, שריפט הייתה חלק מפיתוח הטיל "הארופ" (Harrop) - טיל חסכוני בדלק ובכוח האדם שיכול להישאר באוויר עד שש שעות; במהלך פרק זמן זה, הטיל מתנהג כמו כלי רכב בלתי מאויש, הידוע גם כמזל"ט. מצלמה קטנה בקצה הקדמי שלו משדרת בשידור חי אל חדר הבקרה, שבו מפעיל יכול לעקוב אחר המיקום שלו, לשנות את מסלולו, ולשנות את היעד במידת צורך. טיל זה יכול להישלח לאזורים לא מוכרים, ומעבר לשימוש בליסטי הוא משמש גם להרתעה וסיור. הטיל נמכר ותפעולי בישראל ובחו"ל.
בנוסף, שריפט עברה לימודי הכשרה בניהול במסגרת הכשרת עתודת נשים לתפקידי דירקטוריות באוניברסיטת תל אביב. מאז המשיכה להתקדם בסולם הדרגות בתעשייה האווירית. היא ניהלה פרויקטים שונים ומסווגים המשתייכים לחטיבת הטילים והחלל. 
שריפט נשואה ואם ל-2 ילדים.
פפיון הרים

תיאור

אורך גופו של פפיון הרים בוגר הוא כ-18 סנטימטרים ומשקלו כ-30 גרם. הפפיון בעל טופר אחורי ארוך מאד שבאמצעותו הוא שומר על שיווי משקל בהליכה על הקרקע, ורגליו ארוכות. צבעו חום חולי, ומעל לגבה שלו ישנו פס בהיר. צבעו הבהיר מסייע לו להיעלם ולהסתתר במסווה בין הצמחייה והסלעים כך שיהיה לטורפים קשה למצוא אותו ולזהותו. קריאות התעופה של פפיון ההרים קצרות ונוקשות ומזכירות את הקולות של דרור הבית. שירתו דו-הברתית קצרה, ומושמעת בדרך כלל כאשר הפפיון נמצא בתעופה.

קינון, דגירה ורבייה

במרבית השנה, פפיון ההרים מסתתר וקשה למצוא אותו. בתחילת האביב, בחודשים פברואר ומרץ, הזכרים מצייצים ופותחים בסדרת שריקות הנשמעות מרחוק, תוך עמידה על סלע או על שיח, או בזמן שהם עפים. כך הם נוהגים לסמן את הטריטוריה שלהם ומחזרים אחר הנקבות. במהלך חודש מרץ, הנקבות מטילות ביצים, הקן של פפיון ההרים בנוי מזרדים ומענפים רכים. הקן בדרך כלל ממוקם מתחת לסלע או לשיח, ובכול הטלה נולדים שלושה או ארבעה גוזלים.

תפוצה

פפיון ההרים מצוי בעיקר בישראל ובארצות הסמוכות לה - לבנון, סוריה וירדן. בנוסף, קיימים תת-מינים של פפיון ההרים בתפוצה עולמית רחבה. בישראל, ניתן למצוא את פפיון ההרים בעיקר באזורי הבתות ובמדרונות הטרשיים בחלקו המזרחי של הגליל, בגלבוע, ובחבל יתיר בצפון הנגב. בנוסף, ניתן לצפות בו גם במזרח גוש דן, בחרמון, ברמת הגולן, במזרח חבל לכיש ובשומרון.
הפפיון מצוי בעיקר באזורי הבתות מפני שהסביבה מדוללת מעצים, ולכן סכנת הטריפה על ידי חנקנים ובזים מופחתת, מכיוון שאלו נעזרים בעצים בתור עמדות תצפית בשביל ללכוד ולצוד את הטרף. בישראל קיימת הידלדלות בתפוצת המין והוא נמצא בסכנת הכחדה.
שאדק

תולדות היישוב

שאדק נזכרת לראשונה בשנת 1295, ובשנת 1401 הוענקו לה זכויות עיר. מהמאה ה-16 נודעה העיירה בשל היותה מרכז טקסטיל, הגם שבמאה ה-17 נפגעה ממגיפות וממלחמות.
בחלוקת פולין בסוף המאה ה-18 נכללה העיירה בתחום שליטת פרוסיה, ובשנת 1815 נכללה בתחום פולין הקונגרסאית.

יהודי שאדק

בכתב זכויות שהוענק לעיירה בשנת 1624 נאסרו בה מגורי יהודים, והקהילה ביישוב התפתחה לאחר ביטול הגבלות אלה בידי המשטר הפרוסי בשנת 1802. מהמחצית השנייה של המאה ה-19 התקיימה בעיירה קהילה יהודית עצמאית. רב הקהילה הראשון, נחום לעווי, עלה ארצה בשנת 1844.
בין מלחמות העולם נמנו בעיירה כ-500 יהודים, והתקיימה בה פעילות ציונית. עם הכיבוש הגרמני בתחילת מלחמת העולם השנייה גורשו כ-100 מיהודי העיירה לזדונסקה וולה. 410 היהודים שנותרו בעיירה רוכזו בגטו שהוקם בה, אשר ב-14 באוגוסט 1942 שולחו כל יושביו למחנה ההשמדה חלמנו.
יחסי בלארוס–ישראל

היסטוריה

היחסים הדיפלומטיים כוננו בשנת 1992. בספטמבר 2014 בוטל הצורך באשרת כניסה לישראלים בבלארוס.
בשנת 2000 נפגש שר החוץ דוד לוי עם מקבילו הבלארוסי אורל לטיפוב והשניים חתמו על הסכמים והקימו ועדה משותפת להעמקת היחסים בין שתי המדינות. באותה הזדמנות, לטיפוב גם נועד עם נשיא מדינת ישראל עזר ויצמן, השר לשיתוף פעולה אזורי שמעון פרס ועם שר הפנים נתן שרנסקי.
ב-12 באוקטובר 2007 אמר נשיא בלארוס אלכסנדר לוקשנקו במסיבת עיתונאים על עירייה יהודית בבלארוס, בוברויסק, "הרי מדובר בעיר יהודית והיהודים אינם דואגים למקום שהם גרים בו, תסתכלו בישראל הייתי שם", וש"היהודים הפכו את בוברויסק לדיר חזירים". עקב דברים אלה, שרת החוץ ציפי לבני גינתה את דבריו של לוקשנקו ושגריר בלארוס בישראל איגור לשנייה זומן לשיחת אזהרה במשרד החוץ.
ביוני 2009 ערך שר החוץ אביגדור ליברמן ביקור רשמי ברוסיה ובבלארוס. במהלך הביקור בבלארוס, נועד ליברמן עם נשיא בלארוס אלכסנדר לוקשנקו, עם שר החוץ הבלארוסי סרגיי מרטינוב ועם אישים נוספים וראשי קהילות ביהדות בלארוס.
במהלך 2012 סייע שר החוץ ליברמן לראש המוסד מאיר דגן לקבל תרומת כבד להשתלה בבלארוס, בזכות קשריו האישיים עם נשיא המדינה, אלכסנדר לוקשנקו.
בדצמבר 2012 השר ליברמן הודיע על התפטרותו בעקבות החלטת היועץ המשפטי לממשלה להעמידו לדין בפרשת השגריר בבלארוס. בנובמבר 2013 שב ליברמן לכהן כשר החוץ, לאחר שזוכה בבית משפט השלום בירושלים מהעבירות שבהן הואשם.
שגריר ישראל בבלארוס (נכון ל-2018) הוא אלון שוהם. עד ינואר 2017 כיהן בתפקיד חבר הכנסת לשעבר מישראל ביתנו, יוסף שגל. מינויו של שגל עורר סערה עקב עתירתה של התנועה לאיכות השלטון לבג"ץ כנגד המינוי בטענה כי שגל, המקורב לשר החוץ אביגדור ליברמן מונה לתפקיד רק כי הוא קרובו, וכן התנועה האשימה כי המינוי נגוע בניגוד עניינים. בג"ץ דחה את העתירה בנימוק: "זיקתו של שאגאל לשר ליברמן איננה פוסלת אותו אוטומטית לתפקיד, וכי כישוריו הייחודיים של שאגאל בהחלט מספיקים על מנת להסביר את מינויו לתפקיד במסלול של פטור ממכרז על ידי ועדת המינויים".

סגירת השגרירות

השגרירות במינסק נסגרה ב-2003 מסיבות תקציביות. בבלארוס שקלו להגיב באופן דומה ולסגור את שגרירות בלארוס בתל אביב. השגרירות נפתחה מחדש בשנת 2004. בתחילת 2016 החליט משרד החוץ לסגור את שגרירות ישראל בבלארוס שוב פעם מטעמי תקציב וחיסכון. החלטת משרד החוץ גרמה לקירור היחסים בין שתי המדינות וזעם במשרד החוץ הבלארוסי. במרץ 2016 החליט משרד החוץ להמשיך להפעיל כרגיל את השגרירות לאור המשבר שנוצר.
מבוע

מבוע  הוא כתב עת ליצירה יהודית בספרות, בהגות ובאמנות. 
חמישים גיליונות של כתב העת ראו אור; גיליונו הראשון יצא לאור בשנת תשכ"ג והאחרון בשנת תשס"ט.
הוא נוסד על ידי הסופר והעתונאי יעקב אבן חן (אדלשטיין), ונערך על ידיו עד לפטירתו בשנת תשנ"ז.
לאחר מכן, ערכו את כתב העת עורכים אחדים: זהבה בן דב, נעמי רוזנברג, פרופ' יהודה אייזנברג ויהושע גרינברג. 
בשנת תשס"ט החל לראות אור כתב העת "עתר", בהוצאת תבונות של מכללת יעקב הרצוג - גוש עציון. החל מגיליונו השני, שיצא לאור בשנת תש"ע, התאחד "עתר" עם "מבוע", והוא יוצא בהוצאת תבונות.
חברי המערכת בזמנו של פרופ' יהודה אייזנברג כללו את נחמה אדלשטיין, שפרה וינשטוק אשכול, יונתן גורל, יעל לוין, ויהודית מליק שירן.
The Colour of My Love Tour

היסטוריה

רשימת השירים של סיבוב ההופעות כללה שירים של דיון מהאלבום The Colour of My Love ומאלבומים קודמים של דיון באנגלית בנוסף גם שירים בצרפתית וגרסאות כיסוי לשירים "Calling You" של ג'ווטה סטיל, "River Deep,Mountain High" של אייק וטינה טרנר ו-"Can't Help Falling in Love" של אלביס פרסלי.
לפני שהתחיל סיבוב ההופעות הופיעה דיון ב-2 הופעות בקנדה בספטמבר 1993 על מנת לקדם את האלבום The Colour of My Love. ההופעות הוקלטו ושודרו בטלוויזיה ואף יצאו גם כ-DVD.
אך סיבוב ההופעות עצמו החל בפברואר 1994. במהלך סיבוב ההופעות הופיעה בין היתר בקנדה. הופעותיה במדינה זכו להצלחה רבה כאשר כל הכרטיסים למופעים נמכרו, בין היתר הופיעה דיון בעיר המילטון שם הופיעה מול 10,000 איש.
בסוף אפריל ותחילת מאי הופיעה דיון ביפן, שם עשתה מחווה לשירים שהפיק עבורה דייוויד פוסטר. הופעות אלה אף שודרו בספיישל טלוויזיה מיוחד בשם "JT Super Producers 94". בנוסף לכך גם דיון שרה גם את שיריה הבולטים כמו "The Power Of Love", "Think Twice" ו-"Beauty and the Beast". ההופעות בוימו על ידי טוני גרקו והתקיימו בערים טוקיו ואוסקה.
בין ה-8 ביוני ל-27 באוגוסט דיון הצטרפה לסיבוב ההופעות של הזמר מייקל בולטון "The One Thing Tour", שם הם הופיעו באצטדיונים של 20 אלף איש. זה היה סיבוב ההופעות השני שלהם ביחד אשר כל כרטיסיו נמכרו.
אטיקי אודוס

אטיקי אודוס (יוונית Αττική Οδός, "דרך אטיקה") הוא כביש אגרה בבעלות פרטית בחבל אטיקה ביוון. הכביש המקיף את אתונה ממזרח ומצפון, מהווה כביש טבעת לעיר. הקטע העיקרי של אטיקי אודוס ידוע גם ככביש מהיר A6, וממנו מסתעפים ארבעה קטעי דרך משלימים (A62, A64, A642 ו-A65) המהווים חלק מהמיזם.
אטיקי אודוס מחובר למערכת הכבישים המהירים של יוון באמצעות כביש A1 המוביל לסלוניקי ולצפון יוון וכביש A8 המוביל אל הפלופונסוס. הכביש הוא חלק מכביש טראנס אירופי E94. אורכו הכולל של אטיקי אודוס הוא 76 ק"מ, והוא תרם רבות להפחתת עומסי התנועה וזיהום האוויר במרכז העיר.

נתונים טכניים

הכביש כולל שני מסלולי תנועה, כשבכל אחד מהם שניים או שלושה נתיבים וכן שוליים רחבים המיועדים לתנועת רכב חירום. הכביש כולל 52 מנהרות ומאות גשרים ומעברים עיליים ותחתיים. בקטע הכביש העיקרי 21 מחלפים (כולל תחנות אגרה), ולאלה נוספים 6 מחלפים ותחנות אגרה בציר אימיטוס (מחלפים אלה מסומנים באות Y היוונית). בציר אגלאו 4 מחלפים נוספים. עלותו של המיזם כולו מוערכת ב-2,6 מיליארד אירו.

אגרה

הכביש מתפקד ככביש אגרה והתשלום עבור הנסיעה בו נגבה במחלפי הכניסה אליו ובקצותיו. התשלום אינו מושפע מאורך הנסיעה בכביש, אך הוא מדורג בהתאם לסוג הרכב ומשקלו. התשלום נעשה באמצעות כרטיסי מנוי במספר מסלולי חברות, או בתשלום חד פעמי לפקידי האגרה בכניסות אל הכביש.

בטיחות

אטיקי אודוס נחשב לאחד הכבישים הבטוחים באירופה והוא נבנה לפי תקני בטיחות מחמירים הכוללים הפרדה מסלולית מלאה, שוליים רחבים למעבר רכב חירום, גידור, מערכת תאורה מקיפה ואספלט חדשני המפחית את סכנת ההחלקה. בנוסף מצויד הכביש בחיישנים לניתור רמות הפחמן החד-חמצני, במנהרות ובמערכת אוטומטית לאיוורורן, וכן שילוט אלקטרוני מתעדכן. לאורך הכביש פזורות מאות מצלמות המעבירות את תמונות הכביש בזמן אמת אל מרכז השליטה והבקרה סמוך למחלף פאניה. ממרכז זה מופעלות יחידות סיור המסוגלות להעניק סיוע במקרה הצורך.
אלכסנדר רואב

חייו

רואב ייצג את הולנד באולימפיאדת השחמט 1924, אולימפיאדת השחמט הלא רשמית הראשונה שהתקיימה במקביל לאולימפיאדת פריז, הן כשחקן שצבר 5 נקודות (+3-4=4) (+ ניצחונות – הפסדים = תוצאות תיקו), והן כנציג המשלחת ההולנדית למשחקים.
רואב הוא אחד מהמייסדים של איגוד השחמט הבינלאומי פיד"ה, ונבחר להיות הנשיא הראשון של האיגוד בשנת 1924. החליף אותו בשנת 1949 פולקה רוגרד. ספריית השחמט העשירה והידועה שלו נהרסה על ידי פצצות בשנת 1945, אך לאחר מלחמת העולם השנייה רואב שיקם אותה. האוסף מוצב כיום בספרייה של אוניברסיטת אמסטרדם.
לרואב היה תפקיד חשוב בתחום האטיודים, סיומי שחמט. הוא פרסם שתי סדרות ספרים שבכל אחת חמישה כרכים, De Schaakstudie ו-Bronnen van de Schaakstudie.
בשנת 1951 פיד"ה העניקה לו דרגת שופט בינלאומי ליצירות שחמט.
פרנסיס בווס-ליון, רוזנת סטראטמור וקינגהורן

ביוגרפיה

פרנסיס נולדה ברדבורן, הרטפורדשייר ב-29 ביולי 1832, לאוסוולד סמית ולהנרייטה מילדרד הודג'סון, בתו של רוברט הודג'סון, ראש כנסיית קרליזל, ודרך סבתה מצד האב היא קרובה רחוקה של אוסוואלד מוסלי.
ב-28 בספטמבר 1853 התחתנה פרנסיס עם קלוד בווס-ליון, ממנו היו לה 11 ילדים. בשנת 1865 מת אחיו תומאס ללא ילדים, וקלוד ירש את התואר "רוזן סטראטמור וקינגהורן" ואת נחלות המשפחה הנרחבות באנגליה ובסקוטלנד.
בשנת 1904 מת בעלה קלוד במהלך טיול באיטליה, וב-5 בפברואר 1922 מתה פרנסיס בצ'לסי, לונדון, ונקברה באחוזת המשפחה בגלאמיס.
המרוץ לדראג של רו פול

אתגר "מיני"

באתגר "מיני", המתחרים מתבקשים לבצע משימה עם הגבלת זמן. יש מספר אתגרים קבועים שחוזרים על עצמם מעונה לעונה, כמו האתגר בפרק הראשון של כל עונה שבו המתחרים מצולמים עם טוויסט מיוחד (למשל להצטלם בלבוש דראג מתחת למים, לקפוץ מטרמפולינה וכדומה). אתגר נוסף שמתקיים ברוב עונות הסדרה הוא אתגר "הקריאה", שבו, המתחרים צוחקים אחד על השני באופן הומוריסטי ולעיתים שחור. הזוכה באתגר המיני מקבל עדיפות מסיומת באתגר המקסי (כמו שיבוץ קבוצות או חלוקת משימות).

אתגר "מקסי"

באתגר העיקרי, המתמודדים מתבקשים להראות מגוון כישורים. ביניהם, עיצוב וייצור תלבושות, לפעמים בשילוב חומרים לא קונבנציונליים, משחק, הומור, שירה, ריקוד ועוד. אתגרים מסוימים הפכו למסורת, כגון ה-Snatch Game שבו המתמודדים מחקים ידוענים, ואתגר המייקאובר שבו המתמודדים לוקחים תחת חסותם קבוצת אנשים שהם לא מלכות דראג, כגון קרובי משפחתם, אנשי הפקת התוכנית, או יוטיוברים, והופכים אותם לדמויות דראג.
הזוכה של האתגר הראשי גם מקבל פרס מיוחד. בעבר, הזוכים באתגר זכו בפרסים הכוללים בגדי מעצבים מותאמים אישית, חופשות, הפלגות, ופריטים קוסמטיים יוקרתיים. לאחר הכרזת הזוכה במשימה והמתמודדים הבטוחים, רופול מכריז על המתמודדים החלשים שיבצעו הופעת ליפסינק על מנת לקבוע מי ישאר בתחרות ומי יודח.

Untucked

Untucked היא סדרה נלווית אשר משודרת מיד לאחר הסדרה הראשית. ב-Untucked, רואים את המלכות שממתינות מאחורי הבמה לאחר ביקורת השופטים משוחחות ביניהן. לפעמים יש גם קטעי בונוס מחדר העבודה או המסלול.

ביקורות ותגובות

"המרוץ לדראג של רו פול" ספגה ביקורת על העדפה, לכאורה, של מלכות דראג "זוהרות" (glamorous) על פני מלכות קומיות או קאמפיות. לדוגמה, באתר האינטרנט Popbytes פורסמו האשמות כלפי "המרוץ" שבמספר הזדמנויות, מתמודדים מסוימים בתחרות לא הודחו רק בשביל לשמור על הדרמה. עם זאת, ארגון Common Sense Media טוען כי התוכנית "משלבת את הדרמה של עיצוב אופנה של פרויקט מסלול עם ההתרגשות של הטופ מודל הבאה על מנת ליצור הצצה מבדרת אל תוך עולם אמנות הדראג. יש הרבה הגזמה בתוכנית, אבל במקום להציג אמני דראג כמי שיש לצחוק עליהם או לזלזל בהם, התוכנית מתמקדת גם בעבודה הקשה ובכישרון הדרוש למופע דראג". אנטרטיינמנט ויקלי ציין את הדחתה של פנדורה בוקס, הקומיקאית חביבת הקהל מעונה 2, כאחד מהאירועים השנויים ביותר במחלוקת של הסדרה.
בחודש מרץ 2014, "המרוץ" עורר סערה ציבורית בשל השימוש במונח הטרנספובי "She-male" באחת ממשימות אתגר ה"מיני" של העונה השישית. לוגו הסירה מאז את הפרק מכל הפלטפורמות שבו שודר, והתייחסה לכל הטענות בדבר טרנספוביה בכך שהביטוי הוסר מכל הפרקים הבאים בתוכנית.
ערוץ דיסני (בולגריה)

היסטוריה

הערוץ הושק ב-1999 כ"Fox Kids" במרכז ומזרח אירופה, עקב השקת ערוץ דומה בבריטניה בשנת 1996. הערוץ שידר בעיקר הפקות ישנות של פוקס קידס ששודרו בעבר בארצות הברית. 
בשנת 2000, ערוץ הטלוויזיה הבולגרי החופשי bTV, שהיה בבעלות חברת ניוז קורפ, הבעלים גם של חברת פוקס השיק רצועת שידור של פוקס קידס, ששודרה בימי ראשון אחר הצוהריים ובבקרים של סוף השבוע. בשנת 2004 שונה שם הרצועה לג'טיקס. הרצועה ירדה ב-2008, אם כי bTV המשיך לשדר תוכניות מג'טיקס. 
בשנת 2001 הודיעה חברת וולט דיסני כי בכוונתה לרכוש את רוב המניות של Fox Kids. בשנת 2004 הוחלט לאחד את כל הערוצים תחת מותג אחד, ג'טיקס. 
לאחר שרוברט איגר נתמנה למנכ"ל החדש של דיסני, החלה החברה לשנות את שמות חלק מנכסיה על מנת להתמקד במותגים המרכזיים כמו דיסני ו-ABC. ב-26 במאי 2009 הודיעה דיסני כי ערוץ ג'טיקס במדינות מסוימות (לדוגמה: הונגריה, רומניה, צ'כיה ובולגריה) יוחלף בערוץ דיסני. השינוי הגיע לבולגריה ב-19 בספטמבר 2009.
נורווגית ספרותית

היסטוריה

מאז איחוד הכתר הדני עם הכתר הנורווגי, הייתה נורווגית מדינתית (Riksmål) - "שפת מדינה" - השפה הראשית בנורווגיה. החל מ-1929, השם "ריקסמול" שוּנה ל"בוקמול" ("שפה ספרותית", משום שהייתה השפה הכתובה). כיום המושג "ריקסמול" מתייחס לשפה הדומה יותר לדנית מאשר לנורווגית הספרותית, המדוברת בידי אנשים מעטים במזרח נורווגיה.

עניינים פוליטיים-חברתיים

המצב בין נורווגית חדשה לנורווגית ספרותית נשאר עד היום עניין סוציו-פוליטי, לצד סוציולקט וגם קשור בתרבות אזורית. לצד נורווגית חדשה ונורווגית ספרותית יש גם ניב קונברסטיבי של נורווגית חדשה בשם הגנורסק (Høgnorsk), נורווגית עילית, שטוענת שהדקדוק שלה עוד יותר שונה מדנית.
קווינטוס קייקיליוס מטלוס פיוס סקיפיו נסיקה

נעורים וקריירה מוקדמת

מטלוס סקיפיו אומץ על ידי קווינטוס קייקילויוס פיוס שהיה קונסול בשנת 80 לפנה"ס ופונטיפקס מקסימוס. מטלוס סקיפיו נשא לאשה את איימיליה לפידה, בתו של ממרקוס איימיליוס לפידוס ליוויאנוס (Mamercus Aemilius Lepidus Livianus) שהיה קונסול בשנת 77.
ייתכן שמטלוס סקיפיו נבחר לטריבון הפלבס בשנת 59 לפנה"ס וככל הנראה איידיל קורולי בשנת 55 לפנה"ס. בשנת 53 היה אינטררקס, מה שמטיל ספק לגבי בחירתו לכהונת טריבון הבפלבס כי רק פטריקי יכול היה לכהן בתפקיד זה.

ברית עם פומפיוס

בסוף שנות ה-50 היה בין האופטימאטים החשובים שהביאו לקירובו של פומפיוס למחנה האופטימאטים. פומפיוס היה בעל בריתו של יוליוס קיסר במסגרת ברית פוליטית בלתי רשמית המוכרת בשם הטריאומווירט הראשון. מותו של מרקוס קראסוס, החבר השלישי בטריאומווירט בקרב חרן בשנת 53 לפנה"ס הביאה לפירוקו, אך הברית בין פומפיוס לקיסר נותרה בעינה. מותה של יוליה, בתו של יוליוס קיסר, שהייתה אשתו האהובה של פומפיוס בעת לידה בתה ערערה את הברית בין פומפיוס לקיסר. 
האופטימאטים ניצלו את הקרע המתהווה והחלו בנסיונותיהם לקרב את פומפיוס, איש שהתנגדו לדרכו אך לפני פרק זמן קצר. מטלוס סקיפיו חיתן את אחת מבנותיו עם פומפיוס ותרם רבות להעמקת הקרע בין פומפיוס לקיסר. פומפיוס שהיה ביחסים טובים עם מטלוס סקיפיו ורצה לשקם את קשריו עם האופטימאטים, שהיו צאצאי משפחות עתיקות קיבל את חיזורי האופטימאטים בנפש חפצה. 
בשנת 52 נבחר פומפיוס באופן חריג ביותר כקונסול יחיד. ברפובליקה הרומית היה נהוג לבחור שני קונסולים כדי שאלה יאזנו אחד את השני ויבלמו ניסיונות לצבירת כח רב מדי. האופטימאטים תמכו באופן חסר תקדים במועמדותו של פומפיוס וקאטו הצעיר, מראשי הסיעה אופטימאטית הוא זה שדחף את העניין בכבודו ובעצמו. כאות הוקרה וכדי לחזק את בריתו עם האופטימאטים מינה פומפיוס את מטלוס סקיפיו לקונסול שני בהמשך השנה במקום לקדם את אחד המועמדים של יוליוס קיסר.

מלחמת האזרחים

בשנת 49 היה מעורב מאוד בניסיונות בלימה של יוליוס קיסר והיה בין מתנגדיו הבולטים. במסגרת ההכנות לעימות שעמד בפתח, קיבל את המינוי לנציב סוריה ולמעשה קיבל את הפיקוד על צבא המזרח של הרפובליקה. במסגרת תפקידו זה הוציא להורג את אלכסנדר השני החשמונאי.
בשנת 48 הצטרף לצבאו של פומפיוס ונלחם בגנאיוס דומיטיוס קלווינוס ולוקיוס קסיוס לונגינוס. בקרב פרסלוס פיקד על מרכז המערך של פומפיוס. לאחר התבוסה ביוון פיקד על הצבא האופטימאטי באפריקה והפסיד לקיסר בקרב תפסוס. לאחר הקרב ניסה לברוח לאפריקה, אך ספינתו נתפסה והוא התאבד.
Google Contacts

ביקורת

לאחר הוספת האופציה שאפשרה להוסיף תמונות לאנשי הקשר במכשירי הAndroid, המערכת קיבלה ביקורת על תמיכה בתמונות ברזולוציה נמוכה ביותר המוגבלת על ידי 96x96 פיקסלים. בעיה זו תוקנה לאחר שבוע והתוכנה החלה לתמוך בתמונות בעלי רזולוציה 720x720 פיקסלים לפחות. נכון ל-22 בינואר 2017, משתמשי גוגל בעלי חשבון עסקי לא יכולים להשתמש בפונקציה זו אלא אם עודכנה גרסתם.
וינדי סיטי בולס

היסטוריה

באוקטובר 2015 החלה קבוצת שיקגו בולס לגבש הסכם עם מועצת הכפר הופמן אסטייטס, אשר מרוחק כ-40 קילומטרים משיקגו, לגבי הקמת קבוצת בת אשר תמוקם בכפר. כחודש לאחר מכן אישרה המועצה את הקמת הקבוצה, ונקבע כי תארח את משחקיה באולם סירס סנטר אשר מכיל כ-10,000 מקומות ישיבה. בפברואר 2016 נערכה הצבעה באשר לשמה של הקבוצה החדשה, וההצעה שהתקבלה ברוב קולות היא "וינדי סיטי", כינויה של העיר שיקגו.
מאמן הקבוצה בעונתה הראשונה היה נייט לונסר, אשר הדריך את הבולס למאזן שלילי 23–27, ובעונה הבאה מונה עוזר מאמן שיקגו בולס בשנתיים הקודמות, צ'ארלי הנרי, עמו ניצחה וינדי סיטי ב-24 משחקים. השחקן הבולט בקבוצה באותה עונה היה אנטוניו בלייקני, אשר הוביל את קלעי הליגה עם 32.0 נקודות בממוצע למשחק וזכה בתואר "רוקי העונה".
מאיר ברבי

רבי מאיר ברבי (ה'תפ"ה, 1725 - ה' באב ה'תקמ"ט, 28 ביולי 1789) היה רב וראש ישיבה אשכנזי, אב"ד פרשבורג במשך עשרים ושש שנים.

ביוגרפיה

נולד בהלברשטאדט לרב שאול. למד בצעירותו אצל רבי צבי הירש חריף מחבר "עטרת צבי", ואחר כך נסע לפרנקפורט ולמד בישיבתו של רבי יעקב כ"ץ פופרש מחבר "שב יעקב". בין השנים ה'תצ"ח, 1738 - ה'תקכ"ג, 1763, כיהן כראש ישיבה בהלברשטאט וכראש בית הדין בעיר.
בשנת ה'תקכ"ג (1763) לאחר פטירת רבי יעקב יצחק דוקלא, התמנה כרבה של פרשבורג וכראש הישיבה בעיר. בין תלמידיו מתקופה זו: רבי דניאל פרוסטיץ ורבי מרדכי בנט. הוא נשא במשרותיו אלו במשך עשרים ושש שנים עד לפטירתו לאחר מחלה בה' באב ה'תקמ"ט, 28 ביולי 1789.
חידושי תורתו נדפסו בספר "חידושי הלכות מהר"ם ברבי".
סטיבן בריי

קריירה

בריי פגש לראשונה את מדונה עוד כשהייתה סטודנטית אנונימית באוניברסיטת מישיגן, וביניהם נרקם סיפור אהבה. לאחר שסיימו את הלימודים, עברו השניים לניו יורק והפכו לחלק מהרכב שנקרא "מועדון ארוחת הבוקר". לאחר פירוקה של הלהקה, החלו לכתוב שירים ביחד; ולאחר שמדונה השיגה חוזה תקליטים עם Sire Records, היא החליטה שבריי יהיה שותף להפקה ולהוצאת האלבום הראשון שלה.
יחדיו, הם הפיקו וכתבו את השירים שבסופו של דבר הפכו ללהיטים הגדולים ביותר של שנות ה-80. השירים שבריי ומדונה כתבו יחדיו זכו למבנה מיוחד, וברובם ישנו מוטיב חוזר של משמעויות או מילים, שכנראה מרמז על יחסיהם. בריי היה שותף עקבי של מדונה לאורך כל אלבומיה, עד שהוציאה את Like a Prayer, שם נפרדו דרכיהם לשלום.
בריי מחזיק בלא מעט שירים שבוצעו על ידי מדונה ולא יצאו לאור, רובם לפני הפיכתה לכוכבת מוכרת ברחבי העולם.
הר פוקאטרה

גאוגרפיה

גובהו של ההר 2,941 מטרים מעל פני הים. ההר ממוקם 1.5 קילומטרים צפונית להר טיירוויט. להר פסגה כפולה, כאשר הפסגה הצפונית גבוהה מהפסגה הדרומית.

מקור השם

ההר נקרא על שם נחל פוקאטרה (Pocaterra Creek) הסמוך, אשר בתורו נקרא על שם ג'ורג' פוקאטרה, ממשפחת אנשי עסקים ממוצא ונצואליאני. איש העסקים ג'ורג' פוקאטרה מוונצואלה חקר את אזור ההר.
גאוגרפיה עירונית

גאוגרפיה עירונית היא ענף בגאוגרפיה, העוסק במכלול ההיבטים הנוגעים להתיישבות בערים, היווצרות ערים והתפתחותן. נושאי המחקר שלו הן תפרוסת הערים במרחב והגורמים הגאוגרפיים המשפיעים על דרך צמיחתן של ערים על רקע נתוניהן הסביבתיים. התחום כולל גם התייחסות לבעיות עירוניות ולהתפתחותן העתידית של ערים ושל דפוסי התיישבות דומים להן - רחבים או מצומצמים יותר. ההתמקדות בערים נעה בין התייחסות לאפיוניה הייחודיים של עיר מסוימת לבין ניסיון לאפיין סוגי ערים שונים, בהקשרים שונים, שביניהם מבנה, גודל ותפקוד.
הנושאים העיקריים שבהם עוסקת הגאוגרפיה העירונית הם: גבולות העיר, מבנה הפיזי של העיר, שימושי קרקע עירוניים, דינאמיקה עירונית, תפקודי עיר, תחבורה עירונית, אוכלוסייה עירונית מע"ר, תחומי השפעה של העיר, יחסי גומלין בין ערים, מדרג עירוני, ערים חדשות, הגירה בין עירונית, תכנון עירוני וטיפוסי ערים.
נווט

נווט הוא אדם במטוס או במסוק קרב או בכלי שיט האחראי לניווט הכלי.

בכלי טיס

במסוק, לנווט מטלות נוספות, ואף יכולת להטיס את המסוק במקרה והטייס אינו מסוגל לכך. במטוסי קרב מתקדמים, לרוב, בנוסף לעבודתו כמנווט ומתכנן נתיב הטיסה, מוכשר הנווט גם בהפעלת מערכות נשק מונחה ולוחמה אלקטרונית.

בצי הסוחר

בכלי שיט סוחר או אוניות גדולות, בתפקיד הנווט משמש הקצין השני. הוא גם אחראי על תכנון ההפלגה מנקודת המוצא ועד נמל היעד. הקצין השני הוא הסמכות העליונה המייעצת לרב החובל בתחום הניווט. על אף שהנווט הוא האחראי על תכנון השיט, כדי לחלק את העומס במהלך הפלגות ארוכות, כל קציני הגשר למעשה מנווטים את האוניה ואחראים בתורם על התרעה ועקיפה של עצמים מסוכנים הניצבים בדרכו של כלי השיט מעל ומתחת פני המים ושמירה על בטיחות השיט בדרך אל היעד.